RO Jurnalul Oficial al Uniunii Europene L 121/1

REGULAMENTUL (UE) 2018/685 AL COMISIEI

din 3 mai 2018

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de abamectin, bere, fluopiram, fluxapiroxad, hidrazidă maleică, pudră din semințe de muștar și teflutrin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime pentru reziduurile (LMR) de abamectin și hidrazidă maleică au fost stabilite în anexa II la Regulamentul (CE) nr. 396/2005. LMR-urile pentru fluopiram, fluxapiroxad și teflutrin au fost stabilite în partea A din anexa III la regulamentul respectiv. Pentru bere și pudra din semințe de muștar nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării pe banane a unui produs de protecție a plantelor care conține substanța activă abamectin, a fost transmisă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.

(3) Pentru fluopiram, o astfel de cerere a fost transmisă pentru iarba-grasă. Pentru fluxapiroxad, o astfel de cerere a fost transmisă pentru „legume rădăcinoase și cu tuberculi tropicale”, „alte legume rădăcinoase și cu tuberculi cu excepția sfeclei de zahăr”, ceapă de primăvară, „varză cu inflorescență”, varză de Bruxelles, varză cu căpățână, „lăptuci și plante pentru salate”, „spanac și frunze similare”, cicori witloof, „plante aromatice și flori comestibile”, anghinare, praz, „infuzii din rădăcini”, „condimente din rădăcini sau rizomi” și rădăcini de cicoare. Pentru teflutrin, o astfel de cerere a fost transmisă pentru morcovi.

(4) Pentru utilizarea substanței fluxapiroxad pe citrice a fost transmisă o cerere în conformitate cu articolul 6 alineatele (2) și (4) din Regulamentul (CE) nr. 396/2005. Solicitantul susține că utilizările autorizate ale substanței respective pe astfel de plante de cultură în Brazilia determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai înalte pentru a se evita barierele comerciale la importarea acestor plante de cultură.

(5) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(6) Autoritatea Europeană pentru Siguranța Alimentară (denumită în continuare „autoritatea”), a evaluat cererile și rapoartele de evaluare, analizând în special riscurile pentru consumatori și, în caz de relevanță, pentru animale, și a emis avize motivate privind LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(7) Autoritatea a concluzionat în avizele sale motivate că, în ceea ce privește utilizarea substanței fluxapiroxad pe citrice, datele prezentate nu erau suficiente pentru a stabili o nouă LMR pentru întregul grup. Cu toate acestea, în conformitate cu orientările existente ale Uniunii privind extrapolarea LMR-urilor, este adecvat să se stabilească LMR pentru grepfruturi la valoarea LMR existente pentru portocale. Prin urmare, LMR-urile existente pentru citrice ar trebui să fie menținute la valorile actuale, cu excepția grepfruturilor, pentru care LMR ar trebui să fie mărită la 0,3 mg/kg

(8) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți erau admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse relevante nu au indicat existența unui risc de depășire a aportului zilnic acceptabil sau a dozei de referință acute.

(9) Pentru hidrazida maleică, autoritatea a transmis o concluzie cu privire la evaluarea inter pares a riscului pe care îl prezintă utilizarea ca pesticid a respectivei substanțe active (3). În acest context, ea a recomandat creșterea LMR-urilor pentru cartofi, usturoi, ceapă eșalotă și lapte.

(10) Berea și pudra din semințe de muștar sunt aprobate ca substanțe de bază prin Regulamentul de punere în aplicare (UE) 2017/2090 al Comisiei (4) și, respectiv, prin Regulamentul de punere în aplicare (UE) 2017/2066 al Comisiei (5). Condițiile de utilizare a respectivelor substanțe nu sunt de natură să determine prezența de reziduuri în produsele alimentare sau în hrana pentru animale care ar putea reprezenta un risc pentru consumatori. Prin urmare, este adecvată includerea substanțelor respective în anexa IV la Regulamentul (CE) nr. 396/2005.

(11) Pe baza avizelor motivate și a concluziei autorității și ținând seama de factorii relevanți pentru subiectul în discuție, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(12) Prin urmare, Regulamentul (CE) nr. 396/2005 ar trebui modificat în consecință.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 3 mai 2018. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue level for abamectin in bananas (Aviz motivat privind modificarea limitelor maxime existente pentru reziduurile de abamectin din banane).

EFSA Journal 2017;15(10):4987 [24 pp.]. Reasoned opinion on the modification of the existing maximum residue level for fluopyram in purslanes (Aviz motivat privind modificarea limitelor maxime existente pentru reziduurile de fluopiram din iarba-grasă).

EFSA Journal 2017;15(9):4984 [22 pp.]. Reasoned opinion on the modification of the existing maximum residue levels for fluxapyroxad in various crops (Aviz motivat privind modificarea limitelor maxime existente pentru reziduurile de fluxapiroxad în diverse plante de cultură).

EFSA Journal 2017;15(9):4975 [30 pp.]. Reasoned opinion on the modification of the existing maximum residue level for tefluthrin in carrots (Aviz motivat privind modificarea limitelor maxime existente pentru reziduurile de teflutrin din morcovi).

EFSA Journal 2017;15(10):5016 [21 pp.].

(3) Conclusion on the peer review of the pesticide risk assessment of the active substance maleic hydrazide (Concluzia evaluării inter pares a riscului utilizării ca pesticid a substanței active hidrazidă maleică). EFSA Journal 2016;14(6):4492 [22 pp.].

(4) Regulamentul de punere în aplicare (UE) 2017/2090 al Comisiei din 14 noiembrie 2017 privind aprobarea berii ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a anexei la Regulamentul de punere în aplicare (UE) nr. 540/2011 al Comisiei (JO L 297, 15.11.2017, p. 22).

(5) Regulamentul de punere în aplicare (UE) 2017/2066 al Comisiei din 13 noiembrie 2017 privind aprobarea pudrei din semințe de muștar ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a anexei la Regulamentul de punere în aplicare (UE) nr. 540/2011 al Comisiei (JO L 295, 14.11.2017, p. 43).